Спроводећи директиве Седмог конгреса Коминтерне, КП Југославије је од краја 1937. почела да пропагира политику Народног фронта и да ради на стварању ширег антифашистичког фронта у који је окупљала и опозиционе грађанске партије. Директиве о политици Народног фронта на Косово и Метохију донео је Видак Марковић, након чега су одбори Народног фронта формирани у Пећи, Косовској Митровици, Урошевцу и др. Посебна активност Народног фронта испољена је у време парламентарних избора децембра 1938. када је формирана Странка радног народа, која је комунистима омогућила агитацију за време предизборне кампање. Априла 1939. у време италијанске окупације Албанију Обласни комитет КПЈ за Косово и Метохију је издао летак у коме је указао на опасност која прети од фашистичке агресије, а у Пећи и Косовској Митровици су овим поводом организоване демонстрације.